**OBRAZLOŽENJE**

**NACRT ZAKONA**

**O GRAĐANSKOJ INICIJATIVI KANTONA SARAJEVO**

1. **Ustavnopravni i zakonski osnov za donošenje propisa**

Ustavnopravni osnov za donošenje ovog zakona sadržan je članovima 7. i 8. poglavlja II. Ustava Kantona Sarajevo (“Službene novine Kantona Sarajevo”, br. 1/96, 2/96 - Ispravka, 3/96 - Ispravka, 16/97, 14/00, 4/01, 28/04, 6/13 i 31/17).

Ustav Federacije Bosne i Hercegovine svojim građanima garantira slobodu mišljenja i izražavanja (poglavlje II. pod A. članak 2. stavak l.) i slobodu udruživanja (poglavlje II. pod A. članak 2. stavak 1.). Prema Ustavu Federacije Bosne i Hercegovine, poglavlje II. pod A. članak 2. stavak b), građani uživaju pravo da sudjeluju u javnim poslovima.

Ustav Bosne i Hercegovine inspirisan je i međunarodnim dokumentima usvojenim u namjeri veće demokratizacije društva, poput Univerzalne deklaracije o ljudskim pravima ili Međunarodnog pakta o građanskim i političkim pravima, Konvencije Ujedinjenih naroda o borbi protiv korupcije, ili npr. Konvencije Vijeća Evrope o pristupu službenim dokumentima, a u kojima se naglašava neophodnost da se političke odluke, kada god je to moguće, donose na onom nivou vlasti koji je bliži građanima – sve iz razloga da bi što veći broj građana imao mogućnost da utiče na procese donošenja odluka. Inače, član 19. Univerzalne deklaracije o ljudskim pravima precizira da „svako ima pravo na slobodu mišljenja i izražavanja; a u to pravo spada pravo na mišljenje bez miješanja i pravo na traženje, primanje i davanje informacija i ideja kroz bilo koji medij bez obzira na granice“. Prema Ustavu BiH, nadležnost za pitanja lokalne samouprave s državnog je “spuštena” na entitetski nivo, dok je u slučaju entiteta Federacije BiH ta nadležnost podijeljena između entitetskoga i kantonalnog nivoa vlasti, a regulisana entitetskim i kantonalnim ustavima i zakonima.

Prema Ustavu Federacije BiH svi građani uživaju politička prava: da učestvuju u javnim poslovima, da imaju jednak pristup javnim službama, da biraju i budu birani. Otvorenost lokalnih samouprava u BiH, kao uslov za postojanje demokratije, namjerava se postići i kroz različite entitetske zakone, poput: Zakona o principima lokalne samouprave u Federaciji Bosne i Hercegovine, Zakona o lokalnoj samoupravi u Republici Srpskoj, Zakona o slobodnom pristupu informacijama BiH, Zakona o slobodnom pristupu informacijama od javnog značaja u RS-u, Zakona o slobodi pristupa informacijama u FBiH, Zakona o budžetima u FBiH, Zakona o budžetskom sistemu RS-a, zatim u FBiH kroz različite kantonalne zakone o budžetu, zakone o njegovom izvršenju itd. Kada je u pitanju Federacija BiH, iako zbog presuda Ustavnog suda BiH, ali i zbog usklađivanja sa Zakonom o principima lokalne samouprave Federacije BiH i Evropskom poveljom o lokalnoj samoupravi, postoji obaveza usvajanja kantonalnih zakona o lokalnim samoupravama – taj proces ide veoma otežano, prvenstveno zbog neslaganja između kantona i opština (lokalnih samouprava) kada je u pitanju raspodjela javnih prihoda te nadležnosti nad zajedničkom komunalnom infrastrukturom – prije svega javnog prijevoza, vodovoda, kanalizacije i grijanja, ali i zbog brojnih drugih važnih pitanja kao što su odvoz smeća, parking, osnovno obrazovanje itd. Svakako je važno napomenuti da je Skupština KS usvojila Nacrt zakona o lokalnoj samoupravi KS. Zakon o principima lokalne samouprave u FBiH predviđa postizanje veće javnosti rada i učešća građana u procesu odlučivanja kroz dva poglavlja: 1. Poglavlje VIII – u kojem se nastoji “osigurati, razvijati i jačati javnost rada kao preduvjet efektivnog političkog nadzora i garancije da će organi jedinice lokalne samouprave provoditi svoje dužnosti u interesu lokalne zajednice“, kroz članove koji određuju: ko i pod kojim uslovima može prisustvovati sjednicama vijeća; na koji način će se vršiti informisanje i obavještavanje o obavljanju poslova jedinica lokalne samouprave; ko će podnositi godišnje izvještaje u kojima će se uporediti postignuti rezultati s planiranim programskim ciljevima; ko je ovlašten i lično odgovoran za pravovremeno davanje odgovarajućih informacija, kao i sankcije za teže povrede službene dužnosti u tom kontekstu; ko može odlučiti da se u postupku pripreme i donošenja opšteg akta objavi njegov tekst u svim fazama donošenja, putem sredstava javnog informisanja, kao i odrediti rok za podnošenje pisanih primjedbi na odnosni tekst opšteg akta itd. 2. Poglavlje IX – u kojem se nastoji omogućiti neposredno učešće građana u procesu donošenja odluka u lokalnoj samoupravi, kroz preciznije određivanje mehanizama poput referenduma, mjesnog zbora građana i drugih oblika neposrednog izjašnjavanja u skladu s pozitivnim zakonima, zatim način podnošenja prijedloga kroz građanske i inicijative udruženja građana, nevladinih organizacija itd.; način podnošenja pritužbi na rad organa jedinice lokalne samouprave ili nepravilan odnos zaposlenih u njenim tijelima kada im se obraćaju radi ostvarivanja svojih prava i interesa ili izvršavanja svojih građanskih dužnosti i sl.

1. **Razlog donošenja zakona**

Sudjelovanje građana u procesu odlučivanja jeste građansko pravo koje građani u Bosni i Hercegovini konzumiraju na svim razinama vlasti, kako na lokalnim tako i na višim razinama vlasti, što čini temelj razvoja demokratskog društva. S obzirom na složenost ustroja i funkcioniranja Bosne i Hercegovine, postoji velik broj normativno-pravnih akata koji reguliraju navedeno područje, a ovo se naročito odnosi na područje Federacije Bosne i Hercegovine. Mnogobrojne su forme sudjelovanja građana u lokalnoj samoupravi, a kreću se od sudjelovanja na lokalnim izborima i povremenim anketiranjima koje poduzima lokalna administracija pri utvrđivanju prioriteta »kapitalnih« ulaganja, do uključivanja u različite forume, javne rasprave, zborove građana, okrugle stolove, a u novije vrijeme i internetske forume, društvene mreže, grupe za diskusiju, itd. Osnovni cilj sudjelovanja građana u procesu donošenja odluka, ali i uopće u radu lokalnih vlasti, jeste poboljšanje efektivnosti i učinkovitosti rada lokalne uprave kao osnovnih načela funkcioniranja jedinica lokalne samouprave. Građani većinu svojih interesa, potreba i očekivanja upravo ostvaruju na lokalnoj razini. Osnovni i temeljni normativno-pravni akt sudjelovanja građana u procesu donošenja odluka je Europska povelja o lokalnoj samoupravi. Zakonima o lokalnoj samoupravi u Federaciji Bosne i Hercegovine i Republici Srpskoj regulirani su oblici sudjelovanja građana u procesu donošenja odluka.

Pored toga, u Republici Srpskoj na republičkom nivou postoji Zakon o referendumu i građanskoj

Inicijativi koji je usvojen 2010. godine („Službeni glasnik RS“, br. 42/10 i 46/10) te je njime definisano raspisivanje i sprovođenje republičkog referenduma i referenduma u opštini, odnosno gradu, organi za sprovođenje referenduma, način neposrednog izjašnjavanja građana na referendumu, zaštita prava građana u sprovođenju referenduma i način ostvarivanja građanske inicijative. Građani mogu pokretati izmjene Ustava, predlaganje donošenja zakona, drugih propisa i opštih akata iz nadležnosti Narodne skupštine Republike Srpske, opštine, odnosno grada i podnošenje drugih prijedloga u skladu s Ustavom, zakonom i statutom.

Možemo zaključiti da se sudjelovanje građana u procesu donošenja odluka ostvaruje posredno i neposredno, a građanska inicijativa je primjer neposrednog odlučivanja građana. U Bosni i Hercegovini, iako se izabrani predstavnici deklarativno u javnosti zalažu za uključivanje građana u procese donošenja odluka, u stvarnosti građani gotovo da nemaju nikakav uticaj na odlučivanje. Vlasti, iako obavezne da građane educiraju o postojanju participativnih mehanizama, to ne rade, a zbog nejasne i nedovoljne zakonske definisanosti ovih mehanizama postoji dosta prostora za manipulaciju ovim procesima. Upravo je to jedan od ključnih razloga za donošenje ovog zakona, kako bi se na nivou Kantona Sarajevo građanima osiguralo pravo na adekvatno uključivanje u procese donošenja odluka.

Također, dodatni razlog da se ovaj mehanizam učešća građana u odlučivanju uredi na nivou kantona je i pitanje nadležnosti jedinica lokalne samouprave i viših nivoa vlasti, pošto građani često ne poznaju šta je u nadležnosti općine, a za šta je odgovoran kanton. Tako opterećuju rad jedinica lokalne samouprave upitima i zahtjevima na koje im one ne mogu dati odgovor niti pozitivno rješenje, poput komunalnih problema ili pitanja vezanih za zaštitu okoliša. Uvođenjem ovog zakona omogućili bi građanima dodatni mehanizam za rješavanje problema i pokretanje inicijativa vezanih za nadležnosti kantonalne vlasti.

Analizirajući zakonske i normativno-pravne akte o odlučivanju građana, a u prvom redu zahvaljujući složenom ustroju Bosne i Hercegovine, utvrđene su brojne različitosti, nedostatci i nedorečenosti pravnih akata u odlučivanju na lokalnoj razini, ali i na razini kantona/županija u Federaciji Bosne i Hercegovine i entiteta. Kao primjer neusklađenosti se ogleda i u utvrđenim pragovima za prikupljanje potpisa građana upisanih u biračke spiskove potrebnih za realizovanje građanske inicijative koji nisu usklađeni sa Zakonom o principima lokalne samouprave u FBiH kojim je propisan prag od 5% potpisa građana. Ovaj prag bi se trebao dodatno spustiti, te je preporuka da to bude 2%. Naime, pojedini općinski statuti mogu biti pozitivni primjeri u ovom aspektu, kao što su Općina Centar u kojoj je potrebno 2% i Općina Stari Grad u kojoj je dovoljno prikupiti 100 ili više potpisa kako bi se koristio ovaj mehanizam. Postoje i značajne razlike u zvanično prepoznatim mehanizmima neposrednog učestvovanja u odlučivanju, tako u KS imamo na nivou Kantona, Grada Sarajeva i 9 općina čak 13 različitih mehanizama koji nisu jednako zastupljeni.

Stoga je potrebno, osim donošenja zakona o referendumu i građanskoj inicijativi na federalnoj razini (i državnoj), izmijeniti i uskladiti i ostale normativno-pravne akte koji reguliraju pitanja sudjelovanja građana u odlučivanju, i to: entitetske i županijske/kantonalne ustave, zakon o lokalnoj samoupravi na entitetskoj i županijskoj/kantonalnoj razini, statute općina i mjesnih zajednica, ali i usvojiti zakone o građanskoj inicijativi na kantonalnoj/županijskoj razini.

1. **Usklađenost propisa sa evropskim zakonodavstvom**

Obavezu približavanja domaćeg zakonodavstva s propisima EU i njegovu propisnu primjenu imaju sve države članice, a ovu obavezu imaju i države kandidatkinje i države potencijalne kandidatkinje. Bosna i Hercegovina je obavezu usklađivanja domaćeg zakonodavstva sa pravnim propisima EU preuzela danom potpisivanja Sporazuma o stabilizaciji i pridruživanju (16. 6. 2008.). S tim u vezi, u daljem tekstu su navedeni EU propisi sa kojima je Nacrt Zakona usklađen.

Kada je riječ o EU zakonodavstvu, uključivanje građana u procese donošenja odluka je regulisano kroz Europsku povelju o lokalnoj samoupravi, kao prvog međunarodnog ugovora koji je definirao pravo građana na sudjelovanje u upravljanju javnim poslovima u lokalnoj samoupravi, koju su prihvatile sve članice Vijeća Europe. Također, promociji sudjelovanja građana u lokalnoj samoupravi posebno je pridonio Odbor ministara Vijeća Europe sa Preporukom (2001) o sudjelovanju građana u javnom životu na lokalnoj razini. Pored te preporuke vrijedno je i istaknuti: Preporuku (1996) o referendumu i narodnoj inicijativi na razini lokalnih zajednica, Preporuku (1998) o nadzoru akcija lokalnih vlasti, Preporuku (2004) o pravnim, operativnim i tehničkim normama elektroničkog glasovanja, Preporuku 1704 (2005) – »Referendumi: ka dobrim praksama u Europi i [Uredbu (EU) 2019/788 o europskoj građanskoj inicijativi](https://eur-lex.europa.eu/legal-content/HR/AUTO/?uri=celex:32019R0788). Ovaj prijedlog zakona je usklađen sa evropskim zakonodavstvom u mjeri u kojoj je to bilo moguće učiniti obzirom na različitost pravnih sistema i državnog uređenja.

1. **Provedbeni mehanizam i način osiguranja poštivanja propisa**

Vlada Kantona Sarajevo je nadležna za vršenje nadzora nad provedbom ovog Nacrta zakona.

1. **Obrazloženje finansijskih sredstava za provođenje ovog propisa**

Ovaj zakon ne iziskuje dodatna finansijska sredstva od organa uprave.

1. **Opis konsultacija vođenih u procesu izrade propisa**

Prijedlog propisa je izrađen na inicijativu nevladinog sektora, a od strane radne grupe obrazovane u Vladi Kantona Sarajevo. Prije konačnog usvajanja propisa od strane Skupštine Kantona, neophodno je da isti prođe proces javnih rasprava kako bi stručna ali i šira javnost mogla dati korisne inpute u svrhu poboljšanja Nacrta zakona.

1. **Raspored ponovnog preispitivanja propisa**

Propis je podložan izmjenama i dopunama u skladu sa potrebama, tako da ne postoji konkretan vremenski okvir.

Na osnovu člana 18. taĉka b) Ustava Kantona Sarajevo (“Službene novine Kantona Sarajevo”, br. 1/96, 2/96 - Ispravka, 3/96 - Ispravka, 16/97, 14/00, 4/01, 28/04, 6/13 i 31/17), Skupština Kantona Sarajevo na \_\_\_\_sjednici od \_\_\_\_\_\_\_2021. godine, usvojila je

**NACRT ZAKONA**

**O GRAĐANSKOJ INICIJATIVI KANTONA SARAJEVO**

**I - OSNOVNE ODREDBE**

**Član 1.**

     Ovim zakonom uređuje se način ostvarivanja građanske inicijative u Kantonu Sarajevo (u daljem tekstu: Kanton).

**Član 2.**

U skladu sa ovim zakonom građani iniciraju promjenu Ustava Kantona, odnosno predlažu donošenje zakona, drugih propisa i opštih akata iz nadležnosti Skupštine Kantona Sarajevo (u daljem tekstu: Skupština Kantona), grada, odnosno opštine, te podnose druge prijedloge u skladu s Ustavom, zakonom i statutom (u daljem tekstu: građanska inicijativa).

**Član 3.**

Pravo učestvovanja u građanskoj inicijativi imaju građani koji u skladu sa Ustavom i zakonom imaju biračko pravo u Kantonu.

**Član 4.**

(1) Građanska inicijativa je oblik neposrednog i slobodnog izjašnjavanja građana.  
(2) Niko ne može pozvati građanina na odgovornost zbog učestvovanja u građanskoj inicijativi u skladu s ovim zakonom.

**Član 5.**

U građanskoj inicijativi građani učestvuju potpisivanjem odgovarajućeg prijedloga.

http://www.podaci.net/_novo/img/prazno.gif

**Član 6.**

Na radnje, akte, podneske i ostale spise u vezi sa ostvarivanjem građanske inicijative ne plaćaju se takse.

**Član 7.**

Građani imaju pravo da ukazuju na propuste i nedostatke u postupku ostvarivanja građanske inicijative.

     

**II - OSTVARIVANJE GRAĐANSKE INICIJATIVE**

**Član 8.**

     (1) Građani radi ostvarivanja građanske inicijative obrazuju građanski odbor od najmanje četiri (4) člana koji imaju biračko pravo.  
     (2) Građanski odbor može obrazovati posebne odbore za prikupljanje potpisa na pojedinim mjestima.

**Član 9.**

     (1) Ako se građanskom inicijativom traži promjena Ustava, zakona, drugih propisa i općih akata iz nadležnosti Skupštine Kantona, lista potpisnika inicijative mora da sadrži najmanje 1.000 potpisa građana.  
     (2) Ako se građanskom inicijativom traži promjena propisa i općih akata iz nadležnosti općinskog vijeća, odnosno grada, lista potpisnika inicijative mora da sadrži potreban broj potpisa građana upisanih u birački spisak općine, odnosno grada, utvrđen statutom u skladu sa propisima lokalne samouprave.

**Član 10.**

     (1) Prijedlog za promjenu ili donošenje odgovarajućeg akta, odnosno drugi prijedlog obuhvaćen građanskom inicijativom mora biti sačinjen tako da se iz njega jasno vide pravci promjena, odnosno rješenja o kojima nadležni organ treba da se izjasni.  
     (2) Prijedlog iz stava 1. ovog člana potpisuju članovi građanskog odbora.  
     (3) Prijedlog za promjenu ili donošenje odgovarajućeg akta mora biti sačinjen u skladu sa poslovnikom organa nadležnog za donošenje akta.

**Član 11.**

     (1) Građanski odbor dostavlja prijedlog organu nadležnom za donošenje akta, odnosno za rješavanje o pitanju na koji se prijedlog odnosi radi obavještenja da se za taj prijedlog prikupljaju potpisi.  
     (2) Nadležni organ potvrđuje prijem prijedloga za koji se prikupljaju potpisi na prvoj stranici teksta prijedloga i ovjerava svaku stranicu teksta prijedloga u onolikom broju kopija koliko podnese građanski odbor.  
     (3) Nadležni organ zadržava jednu kopiju prijedloga za koji se prikupljaju potpisi.  
     (4) Od podnošenja prijedloga za koji se prikupljaju potpisi prijedlog se ne može mijenjati ni dopunjavati.

**Član 12.**



1. Građanski odbor prijavljuje prikupljanje potpisa Ministarstvu unutrašnjih poslova Kantona (u daljem tekstu: Ministarstvo) ako se potpisi prikupljaju na nivou cijelog Kantona.
2. U slučaju da se potpisi prikupljanju na nivou općina, građanski odbor prijavljuje prikupljanje potpisa organizacionoj jedinici Ministarstva u jedinici lokalne samouprave na čijoj će se teritoriji prikupljati potpisi.
3. Prijava iz stava 1. i 2. ovog člana podnosi se najkasnije tri dana prije početka prikupljanja potpisa.
4. U prijavi se navode: naziv organa kome je podnijet prijedlog za koji se prikupljaju potpisi i prijemni broj pod kojim je taj prijedlog zaveden; mjesto, vrijeme i način prikupljanja potpisa; lični podaci lica koja će prikupljati potpise i izjava pod punom moralnom, materijalnom i krivičnom odgovornošću od strane članova građanskog odbora da će se proces prikupljanja potpisa sprovesti u skladu sa zakonom.
5. Prijavu potpisuju članovi građanskog odbora, odnosno članovi odbora koji će prikupljati potpise.
6. Za potrebe realizacije građanske inicijative javne institucije zadužene za izdavanje dozvola za okupljanje i korištenje javnih prostora neće potraživati financijska sredstva niti naplaćivati takse.
7. Organi reda mogu zabraniti okupljanje ili ne izdati dozvolu samo ako se inicijativom traže protuustavna rješenja.

**Član 13.**

     Lista potpisnika građanske inicijative sadrži:  
     a) naznačenje prijedloga za koji se prikupljaju potpisi s prijemnim brojem nadležnog organa,  
     b) podatke o potpisnicima inicijative, koji se upisuju u sljedeće rubrike: redni broj potpisnika građanske inicijative, lično ime potpisnika inicijative (koje se ispisuje čitkim štampanim slovima i potvrđuje njegovim svojeručnim potpisom), adresa potpisnika inicijative, registarski broj lične karte potpisnika inicijative,  
     v) datum i mjesto prikupljanja potpisa,  
     g) izjavu građanskog odbora, odnosno odbora koji je prikupljao potpise da svi potpisnici na listi imaju pravo učestvovanja u građanskoj inicijativi u skladu sa zakonom i da su se samo jednom potpisali na listi, kao i napomenu o eventualnom povlačenju potpisa građanina i  
     d) potpise članova građanskog odbora, odnosno odbora koji je prikupljao potpise.

**Član 14.**

     (1) Prikupljanje potpisa građana koji učestvuju u građanskoj inicijativi traje onoliko dugo koliko odredi građanski odbor, ali ne kraće od 2 mjeseca, računajući od dana koji je u prijavi Ministarstvu označen kao početni dan prikupljanja potpisa.  
     (2) Građanin se može samo jednom potpisati na listi potpisnika građanske inicijative.  
     (3) Građanin može svoj potpis povući do isteka posljednjeg dana određenog za prikupljanje potpisa.  
     (4) Potpis se povlači u pismenoj formi, a odbor za prikupljanje potpisa konstatuje to u listi potpisnika građanske inicijative.

**Član 15.**

     Na mjestu gdje se prikupljaju potpisi tekst prijedloga za koji se prikupljaju potpisi, ovjeren od nadležnog organa i označen njegovim prijemnim brojem, mora biti istaknut tako da bude dostupan građanima.

**Član 16.**

     Građanin ima pravo da nadležnom organu ukaže na propuste i nedostatke u postupku prikupljanja potpisa za prijedlog obuhvaćen građanskom inicijativom.

**Član 17.**

     (1) Građanski odbor dostavlja listu potpisnika građanske inicijative nadležnom organu/Vladi Kantona .  
     (2) Nadležni organ/Vlada Kantona uz prisutnost dva (2) člana građanskog odbora provjerava da li je lista potpisnika građanske inicijative sačinjena u skladu s odredbama ovog zakona. Komisija za izbore u prisustvu 2 člana građanskog odbora ima obavezu da provjeri da li je prikupljen potreban broj potpisa, pri čemu razmatra i eventualne primjedbe građana na postupak prikupljanja potpisa.  
     (3) Ako građanin, odnosno građanski odbor smatra da je nadležni organ nepravilno postupio prilikom obavljanja radnji iz stava 2. ovog člana, može podnijeti žalbu drugostepenom organu u roku od 30 dana od dana prijema obavještenja nadležnog organa.  
     (4) Drugostepeni organ rješava po žalbi iz stava 3. ovog člana u roku od 30 dana od prijema žalbe.  
     (5) U slučaju da građanin ili građanski odbor nije zadovoljno rješenjem drugostepenog organa, može pokrenuti upravni spor pred Kantonalnim sudom u Sarajevu.

**Član 18.**

     Kad je lista potpisnika građanske inicijative sačinjena u skladu s odredbama ovog Zakona, a prikupljen je potreban broj potpisa, nadležni organ/Vlada Kantona dužan je da o prijedlogu za koji su prikupljeni potpisi odluči na način i po postupku utvrđenom Ustavom i zakonom, odnosno odgovarajućim statutom ili poslovnikom. Obrada potpisa može trajati maksimalno 15 dana od dana primitka građanske inicijative, nakon čega nadležni organ/Vlada Kantona je dužna u roku od 15 dana od isteka roka za obradu potpisa, da donese konačnu odluku o prijedlogu inicijative.

**Član 19.**

     (1) Kad nadležni organ ne prihvati prijedlog iz člana 10. ovog zakona, dužan je da o tome obavijesti građanski odbor, dostavljanjem rješenja.  
     (2) Ako građanski odbor smatra da nadležni organ nije pravilno postupio u slučaju iz stava 1. ovog člana, može podnijeti žalbu drugostepenom organu u roku od 30 dana od dana prijema obavještenja/rješenja nadležnog organa.  
     (3) Drugostepeni organ rješava po žalbi iz stava 2. ovog člana u roku od 30 dana od prijema žalbe.  
     (4) U slučaju da građanski odbor nije zadovoljno rješenjem drugostepenog organa, pokreće upravni spor pred Kantonalnim sudom u Sarajevu.

**V - JAVNOST RADA**

**Član 20.**

Kantonalna televizija ima obavezu bez naknade da oglašava proces prikupljanja potpisa za građansku inicijativu.

**Član 21.**

Objavljivanje primitka inicijative, stepena realizacije (uspješna, neuspješna) i odgovora nadležne institucije je obavezujuća na web stranici i društvenim mrežama Vlade Kantona i na stranici tijela čije nadležnosti se inicijativa tiče.

**Član 22.**

Radi lakšeg korištenja ovog participativnog mehanizma Vlada Kantona, zajedno sa svim javnim institucijama kojima je osnivač i ministarstvima, obvezuje se da će u roku od mjesec dana od donošenja ovog zakona na svojim web strancima objaviti urnek i vodič za implementaciju građanske inicijative.

**VI - PRELAZNE I ZAVRŠNE ODREDBE**

**Član 23.**

Općine na području Kantona kao i Grad Sarajevo dužne su uskladiti svoje statute sa ovim zakonom u roku od 6 mjeseci od dana njegovog stupanja na snagu.

Stupanjem na snagu ovog zakona prestaju da važe odredbe općinskih statuta i Statuta Grada Sarajevo koje su u suprotnosti sa odredbama ovog zakona.

**Član 24.**

   Ovaj zakon stupa na snagu osmog dana od dana objavljivanja u "Službenim novinama Kantona Sarajevo".  
     Broj:

     Datum, Sarajevo  
     Predsjednik Skupštine Kantona, ime i prezime